Latzen

**Latzen** Oñatin 1993an sortutako heavy metal musika talde bat da.

## Ibilbidea 
Oso gazte hasi ziren, eta Hor Konpon taldea alboan izatea lagungarri suertatu zitzaien. Jaialdiak ugaldu ahala, Carlos Kreatoren estudioan gauzatu zuten lehen maketa, *Heriotzari deika* izenekoa. Euskadi Gazteako maketa lehiaketan entzuleen harrera beroan, entzuleen saria irabazi zuten.
 
*Kontzientzia ala infernua* izan zen haren lehen estudio-diskoa. Oihuka diskoetxearen arabera, lanak batzen ditu metal arloan dauden erritmo desberdinak. Kanta azkarrak, gogorrak, boteretsuak eta zanpakorrak ditu, gitarren indarrean egindakoak eta ahots garbi eta melodiatsuak lagunduak. Makinak ederki funtzionatzen du bizi-bizi zein makal, eta baladen egituran doazenak ez dira atzean gelditzen. Tonu epiko, metalzale eta heavyak. Hitzak zainduak dituzte eta giza arlokoak dira batik bat, baina maitasunezkoak ere badituzte. 1997ko Gaztea Sarietan kantarik kuttunena izendatu dute *Laztana* abestia.

Bigarren estudio-diskoa *Ardi Larruz* izan zen. Oihuka diskoetxearen arabera, bigarren disko hau, aurrekoaren aldean, gogorragoa da. Metal boteretsuago eta landuagoa. Azala bezala, gordinagoa, nahiz eta abiadurak, orokorrean, apur bat jaitsi diren; horrek sendotu egiten ditu kolpea eta iraunkortasuna. Oinarri erritmiko sendoak eta metaleroak. Gitarretan lan eskerga dago, punteo distiratsuak. Ahotsak melodiak osatzeko erraztasun apartu du, lakarrak batzuetan eta, leunak tarteka.

2007an, taldearen banatzetik zortzi urte igarotakoan, taldea berriro elkartu zen "Infernuko Ateetan Tour" izeneko agur-bira egiteko.

2025an, hirugarrenean, azken Hatortxu Rock jaialdirako itzuli ziren eta ondoren taldearen erabateko itzulera baieztatu zen. 2025eko irailean beraien hirugarren lan luzea izango zen, hamar kantuz osatutako, *Denboraren orbainak* diskoa grabatu zuten, Silverstar estudiotean Iker Bengoak ekoiztuta. Honekin, 2026 urtetik, *Denboraren orbainak tour* birari hasiera eman zioten lehenik Euskal Herriko areto nagusienak eta Espainiako festibal erraldoienak iragarriz (Barcelona Rock Fest, Z! Live, Leyendas del Rock, Rock Imperium,...).

## Taldea 
Latzen heavy metal/Trash taldea Oñatiko lau gaztek osatu zuten, 1993. urtean. Garai hartan, Gorka Lazkano (bateria jotzailea), Joxemari Azpitarte (baxua) eta Aitor Uriarte (ahotsa) ikasgela berean zeuden, eta Aitorrek beste jarduera batzuetatik ezagutzen zuen Iker Martinez de Zuazori (gitarra jotzailea) taldera batzeko esan zion. Hamasei urte baino ez zituzten. Laukotea osatuta, Hor Konpon taldearen entsegu lokalean sartu ziren. Lehen kontzertua, 1993ko abenduan egin zuten, Oñatiko Ongi tabernan. Hurrengo hilabeteak entsegu lokalean abestiak sortzen eta kontzertuak ematen pasa zituzten.

1995. urtean, lehen maketa atera zuten, Heriotzari deika izenekoa. Sei abestiz osaturiko lehen grabazioak sekulako arrakasta izan zuen Euskal Herriko gazteen artean. Denbora gutxian 2.000 ale inguru saldu zituzten auto-banaketa batean. Hori ez ezik, laukoteak Euskadi Gaztearen entzuleen saria eskuratu zuen, eta Egin Txotx! lehiaketa irabazi zuen. Bi lorpen horiei esker, taldearen musika dezente hedatu zen, batez ere irrati uhinen bitartez. Taldearen heavy doinu indartsuak oihartzuna izan zuen. Era berean, Oihuka diskoetxearen interesa piztu eta aurreneko diskoa grabatzeko aukera eman zien. Horrela, 1996an Kontzientzia ala infernua estreinako diskoa plazaratu zuten. Zinez metalzalea. "Bat gehiago", "Hiesa ihes" eta "Ze ingo xu" kantuek eta irratian mila bider errepikatu zuten "Laztana" baladak areagotu egin zuten Oñatikoen arrakasta. Urte hartan jende ugari joan zen Latzenen kontzertuetara. Adibidez, Bilboko Aste Nagusian Gas plazan emandako zuzenekoa jendetsua izan zen.

1997. urte bukaeran, taldea atseden hartu eta bigarren lana prestatzen hasi zen. Urtebete geroago, Ardi larruz (Oihuka, 1998) argitaratu zuen. Atseden txikiaren ondorengo pausoa. Gipuzkoarrek euren musika gogortu, eta, aldi berean, moteldu egin zuten. Metal pausatuago eta pisutsuago baten alde egin zuten. Gipuzkoarren bigarren lanak ere harrera beroa izan zuen, hala jarraitzaile nola salmenten ikuspuntutik. Aurkezpen kontzertua Chiapasen aldeko mugimenduaren jaialdian egin zuten, Oñatin. Gerora beste hainbat emanaldi iritsi ziren, tartean Espainian aurreneko aldiz egin zituztenak. Alabaina, 1999ko abuztuaren 13an azken kontzertua eman zuten Arantzan (Nafarroa). Laukoteak, arrakastaren gailurrean, taldea desegitea erabaki zuen, arrazoi jakinik gabe. "Hirugarren diskoa grabatzera sartzeko prest ginen, eta diskoetxearekin azken kontuak egitera autoan gindoazen, Lekeitiorantz, Angelillorekin elkartzera, Jabiertxo managerrarekin batera. Bidean, beste inongo misteriorik gabe, taldea uztea adostu genuen" (1).

Latzen banandu ostean, lau kideek ez zuten musika baztertu. Aitor Uriartek Sen sortu zuen, besteak beste, Haritz Harreguy gitarrista eta soinu hartzailearekin -Latzenen soinu teknikaria izan zen azken urteetan-. Pop rock doinuak lagun, hiru disko argitaratu zituzten. Gerora, berriz, UNE rock-metal taldean sartu zen, eta beste hiru disko kaleratu zituzten. Iker Martinez de Zuazok eta Joxemari Azpitartek Potemkin taldea sortu zuten.

Alabaina, 2007ko urriaren 2an Latzeneko lau musikariek beren proiektuak albo batera utzi eta taldearen azken kontzertu bira egingo zutela iragarri zuten. Esan eta egin. Urriaren 12an Infernuko ateetan birari hasiera eman eta 15 kontzertu eman zituzten Euskal Herrian. Tartean, Eskoriatzan emandako kontzertua grabatu zuten zuzeneko lan berri bat kaleratzeko. Horrela, 2008an Hellmuga izeneko zuzeneko disko eta DVDa argitaratu zuten. Oñatiko taldearen azken testigantza. Ondoren, lan berria aurkezteko beste zenbait kontzertu jo eta Latzen behin betiko lozorroan sartzea erabaki zuten.

2025. urtean hamazazpi urteren ostean lehenengo Bilboko Zorrotza gaztetxean (Euskal Metal Heads jaialdiaren bueltan) eta ondoren Lakuntzako azken Hatortxu Rock jaialdi erraldoian itzuli ziren. 2025eko irailean hamar kantuz osaturiko Denboraren orbainak hirugarren diskoa grabatu zuten.

Horretarako, laukotea berrosatu behar izan dute. Aitor Uriarte (ahotsa eta gitarra), Joxe Azpitarte (baxua) eta Gorka Lazkano (bateria) kide originalekin bat egin du Yerko Ortizek (gitarra) - Iker Martinez de Zuazoren ordez-.

2026eko urtarriletik Denboraren orbainak lan berria aurkeztuko dute kontzertu bira batekin, Euskal Herriko aretoetan eta Espainiako heavy metal jaialdi garrantzitsuenetan.

## Taldekideak 
* Gorka Lazkano: bateria.
* Yerko Ortiz: gitarra *(Iker Martinez de Zuazo 1993 - 2008)*
* Joxe Mari Azpitarte: baxua.
* Aitor Uriarte: gitarra eta ahotsa.

## Diskografia 
* Heriotzari Deika (maketa) - 1995
:1.Gu Ez Gara
:2.Beldurra
:3.Argiaren Zai
:4.Putzu Beltzean
:5.Latzen
:6.Infernuko ateetan

* Kontzientzia ala infernua - 1996
:1.Kontzientzia Ala Infernua(intro)
:2.Bat Gehiago
:3.Ze Ingo Xu?
:4.Torturaren Artea
:5.Metal Erasoa
:6.Laztana (Balada Mitikoa)
:7.Mezua Hil Aurretik
:8.Aurkitu Zaitez
:9.Indarra (Instrumentala)
:10.Hies-a Ihes
:11.Mamuak Baztertu

* Ardi Larruz - 1998
:1.Itsutu
:2.Traidorea
:3.Aukera Baten Bila
:4.Mila Esker
:5.Izatearen Giltza
:6.Ohituren Menpe
:7.Iritsiko Da Eguna (Balada)
:8.Nola Azaldu
:9.Ardi Larruz
:10.Gor
:11.Lurra Odolean
:12.Bakean Naiz
:13.Itsutu(Remix)

* Hellmuga - 2008
:1.Intro
:2.Bat gehiago
:3.Mamuak baztertu
:4.Aukera baten bila
:5.Izatearen giltza
:6.Torturaren artea
:7.Indarra
:8.Metal erasoa
:9.Hiesa ihes
:10.Ze ingo xu?
:11.Laztana
:12.Lurra odolean
:13.Zu atrapatu arte
:14.Infernuko ateetan + Gu ez gara
:15.Kontzertua

*Denboraren orbainak- 2025
:1.Txori txarrak
:2.Memento mori
:3.Eutsi!
:4.Heroi direnak
:5.Dogma
:6.Denboraren orbainak
:7.Arnasbideak
:8.Txarriboda
:9.Zauria
:10.Zilarrezko kaiola

## Sariak 
* Gaztea maketa lehiaketa: 1995 (entzuleen saria)
* Egintxotx 1995

## Erreferentziak 
* 

## Kanpo estekak